b'\n_START_ARTICLE_\nPaul Thygesen\n_START_SECTION_\nModstandsmand\n_START_PARAGRAPH_\nHan var s\xc3\xb8n af smed Aage Thygesen fra Sams\xc3\xb8 og Ellen J\xc3\xb8rgensen fra K\xc3\xb8benhavn og blev student 1933._NEWLINE_Thygesen blev uddannet cand.med. i 1942 og fik erfaring p\xc3\xa5 hospitaler i K\xc3\xb8benhavn og Odense. Tidligt blev han tiltrukket af modstandskampen som medlem af Frit Danmarks hovedledelse, hvor han fungerede som bindeled mellem den og Frit Danmarks forskellige lokalgrupper. Han blev ved en tilf\xc3\xa6ldighed taget af tyskerne den 2. august 1944 og udsat for tortur p\xc3\xa5 Dagmarhus. Resten af hans modstandsgruppe var allerede blevet fanget, hvilket en henkastet taske i hj\xc3\xb8rnet af rummet overbeviste Thygesen om. Han beh\xc3\xb8vede dermed ikke at tie om sin modstandsgruppe, der allerede var fanget._NEWLINE_Med stop i Vestre F\xc3\xa6ngsel og Fr\xc3\xb8slevlejren blev han sendt til koncentrationslejren Neuengamme og endte p\xc3\xa5 udekommando i Svesinglejren. I lejren gjorde han som l\xc3\xa6ge en stor indsats for sine medfanger, og Landsforeningen af KZ-fanger fra Neuengamme lod i 1954 ops\xc3\xa6tte en \xc3\xa6resstatue for Thygesen.\n_START_SECTION_\nL\xc3\xa6gelig karriere\n_START_PARAGRAPH_\nI 1953 blev han dr.med. p\xc3\xa5 en doktordisputats om dissimeneret sclerose. Thygesen huskes dog is\xc3\xa6r for sin banebrydende forskning i det s\xc3\xa5kaldte koncentrationslejrsyndrom, som han som den f\xc3\xb8rste formulerede. Disputatsen var baseret p\xc3\xa5 talrige unders\xc3\xb8gelser af de belastende eftervirkninger, som tidligere lejrfanger led under. _NEWLINE_Hans forskning blev senere udvidet til at omfatte de s\xc3\xa5kaldte krigssejlere._NEWLINE_Fra 1957 til 1980 var Paul Thygesen overl\xc3\xa6ge ved Gentofte Amtssygehus. Fra 1971-80 var han tillige professor i neuromedicin ved K\xc3\xb8benhavns Universitet. Indtil 1991 var han l\xc3\xa6gekonsulent for Frihedsfonden og fortsatte efter krigen ogs\xc3\xa5 som medlem af Frit Danmarks hovedbestyrelse._NEWLINE_1967 modtog Thygesen Klein-prisen. I 1986 modtog han Dansk Medicinsk Selskabs August Krogh-pris. \xc3\x85ret efter fik han den 5. maj Ebbe Muncks H\xc3\xa6derspris for sin videnskabelige pion\xc3\xa9rindsats._NEWLINE_Paul Thygesen var uhyre beskeden og afslog eksempelvis at lade sig optage i Kraks Bl\xc3\xa5 Bog._NEWLINE_Han blev indlagt med hjernesvulst og d\xc3\xb8de i 1999 p\xc3\xa5 neuromedicinsk afdeling p\xc3\xa5 sin tidligere arbejdsplads Amtssygehuset i Gentofte.'